**21. 10. 2020.**

Na temelju članaka 4. i 10. Odluke o Stipendiji Grada Zagreba za učenike i studente pripadnike romske nacionalne manjine (Službeni glasnik Grada Zagreba 11/18 i 18/19),

**gradonačelnik Grada Zagreba**

**raspisuje**

**N A T J E Č A J**

**ZA DODJELU STIPENDIJE GRADA ZAGREBA ZA UČENIKE I STUDENTE**

**PRIPADNIKE ROMSKE NACIONALNE MANJINE,**

**STUDENTIMA POSLIJEDIPLOMSKIH STUDIJA ZA AKADEMSKU GODINU 2020./2021.**

**1.** Za akademsku godinu 2020./2021. studentima poslijediplomskih studija dodijelit će se najviše 5 Stipendija Grada Zagreba za učenike i studente pripadnike romske nacionalne manjine (u nastavku teksta: Stipendija).

**2.** Pravo sudjelovanja na Natječaju za dodjelu Stipendije imaju studenti poslijediplomskih studija koji ispunjavaju sljedeće opće uvjete:

- da su državljani Republike Hrvatske;

- da imaju prijavljeno prebivalište u Gradu Zagrebu neprekidno zadnjih pet godina;

- da su pripadnici romske nacionalne manjine prema popisu birača;

- da su studenti poslijediplomskih sveučilišnih (doktorskih) studija ili poslijediplomskih specijalističkih studija u Gradu Zagrebu;

- da im studij nije financiran ili je sufinanciran iz drugih izvora manje od 50% visine školarine;

- da u akademskoj godini za koju se Stipendija dodjeljuje nisu upisali mirovanje studentskih obveza.

**3.** Stipendija se dodjeljuje za deset mjeseci, računajući od 1. listopada 2020. godine.

Iznos Stipendije utvrđuje se u visini 60% prosječne neto plaće u Gradu Zagrebu za razdoblje siječanj – kolovoz 2020. godine.

**4.** Kriteriji za utvrđivanje liste kandidata za dodjelu Stipendije su uspjeh u studiju te znanstveni i stručni radovi tijekom studija.

**5.** Natječaj traje 15 dana od objave natječaja na web stranici Grada Zagreba.

Molbe za dodjelu Stipendije dostavljaju se poštom preporučeno na adresu: Ured za demografiju, Vodnikova 14, 10000 Zagreb, s naznakom „za Natječaj za dodjelu Stipendije Grada Zagreba za studente poslijediplomskih studija pripadnike romske nacionalne manjine“, u roku od 15 dana od objave Natječaja na web stranici Grada Zagreba. Molbe se dostavljaju isključivo na obrascu koji se nalazi u prilogu Natječaja objavljenog na [www.zagreb.hr](http://www.zagreb.hr).

Uz molbu za dodjelu Stipendije potrebno je priložiti:

1) rodni list u izvorniku ne stariji od mjesec dana od dana raspisivanja Natječaja,

2) domovnicu (preslika),

3) uvjerenje o prebivalištu u izvorniku ne starije od dana raspisivanja Natječaja,

4) ovjerenu potvrdu iz popisa birača izdanu od strane nadležnog tijela u izvorniku,

5) potvrdu o upisu na poslijediplomski studij u akademskoj godini 2020./2021. u izvorniku,

6) dokaz da studij nije financiran ili je sufinanciran iz drugih izvora manje od 50% visine školarine (potvrda fakulteta) u izvorniku,

7) prijepis ocjena svih završenih godina studija u izvorniku,

8) dokaz o objavljenim znanstvenim i stručnim radovima, sudjelovanju u znanstveno-istraživačkom projektu ili konferenciji s prihvaćenim radom objavljenim u stručno priznatom časopisu, projektima, dobivenom državnom ili međunarodnom priznanju ili nagradi, rektorovoj nagradi (preslike),

9) životopis.

**6.** Prijedlog liste kandidata za dodjelu Stipendije bit će objavljen na oglasnim pločama područnih ureda Gradske uprave i web stranici Grada Zagreba u roku od 60 dana od dana isteka roka za podnošenje molbi.

**7.** Korisnik Stipendije ne može istodobno biti korisnik neke druge stalne novčane stipendije.

**8.** Korisnik Stipendije dužan je vratiti primljeni iznos Stipendije ako:

- bez opravdanog razloga, što procjenjuje Povjerenstvo, ne stekne uvjete za upis u višu godinu studija, u roku od dvije godine od dana ostvarivanja prava na korištenje Stipendije, odnosno u propisanom roku ne završi studij;

- bez opravdanog razloga i u roku ne dostavi podatke i dokumentaciju o tijeku školovanja.

NAPOMENA: **Rok za predaju molbi je 5. 11. 2020.**